Document ID: /roh_data/filtered/fineweb-2-filterrobots_roh.jsonl.gz/23526

Informationen Coronavirus
Infurmaziuns coronavirus
Informazioni coronavirus
Il coronavirus nov è fitg contagius e po manar tar grevs decurs da la malsogna sco era tar mortoris. Ina vaccinaziun na reducescha perquai betg mo il burdi da la malsogna e protegia qua tras la sanadad publica. Era las negativas consequenzas socialas ed economicas da la pandemia pon uschia vegnir sminuidas.
s'annunziar qua
Infurmaziuns en las linguas da la populaziun da migraziun
Per migrantas e migrants da la Svizra metta l’UFSP a disposiziun infurmaziuns en diversas linguas.
Tenor las enconuschientschas actualas meglierescha in’ulteriura vaccinaziun da rinfrestgament almain temporarmain la protecziun individuala encunter malsognas cun in grev decurs, oravant tut tar persunas spezialmain periclitadas. La vaccinaziun impedescha minimalmain l’infecziun cun il virus e dat ina pitschna protecziun da malsognas cun in decurs miaivel.
A persunas spezialmain periclitadas che han survegnì ina vaccinaziun da rinfrestgament la stad, vegn recumandà da puspè vaccinar l’atun. Ina tala è dentant recumandada pir suenter in interval da quatter mais suenter ina vaccinaziun u suenter ina guariziun.
Tenor las enconuschientschas actualas èsi da presumar che domaduas generaziuns dals vaccins porschan ina protecziun cumparegliabla encunter malsognas cun grevs decurs. Ins suppona ch’il vaccin bivalent protegia meglier encunter infecziuns cun las sutvariantas actualas BA.5 dad Omicron, oravant tut cunter quellas che han in decurs miaivel.
Blers studis mussan ch’il ristg per ina malsogna da post-Covid-19 sa reducescha considerablamain (da maniera signifitganta) cun ina vaccinaziun. Ils studis na san dentant betg cumprovar da maniera evidenta ch’ina vaccinaziun è era effizienta sco terapia.
Actualmain èsi da supponer che 97 pertschient da la populaziun ha ina tscherta immunitad da basa. Perquai che la gronda part dals umans en Svizra è ubain vaccinada ubain ch’ella ha gì ina infecziun, u omadus chaussas. Questa immunitad na po dentant betg evitar cumplettamain infecziuns. Tar persunas saunas enfin 65 onns è il ristg perquai fitg pitschen dad avair ina malsogna cun in grev decurs durant l’atun e l’enviern.
Dapi il favrer 2022 na datti nagin certificat pli en Svizra. L’app “COVID Certificate” mussa da nov mo pli la data da la vaccinaziun u dal test. Tgi che fa viadis en auters pajais, sto vinavant s’infurmar sez davart las pretensiuns da tests, vaccinaziuns u l’attestaziun d’ina guariziun. Las pretensiuns e las reglas per in certificat pon esser differentas tut tenor il pajais. Viagiaturas e viagiaturs èn sezs responsabels da s’infurmar davart las disposiziuns d’entrada dal pajais da destinaziun.
Da principi san ins prender vaccins encunter la grippa avant, suenter u ensemen cun ina vaccinaziun encunter Covid-19. Tut questas cumbinaziuns èn segiras ord perspectiva medicinala. Ina vaccinaziun contemporana cun ils dus vaccins l’atun 2022 fa mo senn, sche l’interval optimal per domaduas vaccinaziuns correspundan.
La vaccinaziun cunter COVID-19 permetta al corp da sviluppar ina defensiun immunitara che sa drizza spezialmain cunter il virus. Uschespert ch’il corp è exponì al virus, po el cumbatter quel ed evitar uschia ina greva malsogna. La vaccinaziun rinforza e trenescha pia noss sistem d’immunitad cunter il coronavirus, e quai en moda intenziunada.
Nus As recumandain da far la vaccinaziun da rinfrestgament cun preferenza cun in vaccin mRNA (bivalent) adattà a las variantas u cun il vaccin da protein da Novavax, sche quels èn disponibels, e quai independentamain dal vaccin utilisà per las vaccinaziuns precedentas. Per quai che reguarda ils vaccins mRNA (Pfizer/BioNTech u Moderna), èn adattads tant ils vaccins (monovalents) da fin ussa sco era in vaccin adattà a las variantas (bivalent) per la vaccinaziun da rinfrestgament da l’atun 2022. Datas actualas mussan ch’ils vaccins mRNA monovalents protegian era tar las novas variantas dad Omicron encunter in grev decurs cun ospitalisaziun. Impurtant: Dunnas en speranza u che tezzan lur uffants duain sa laschar vaccinar cun in vaccin mRNA (betg cun il vaccin da protein da Novavax).
La vaccinaziun da rinfrestgament l’atun 2022 vegn recumandada urgentamain a tut las persunas spezialmain periclitadas:
La fermezza da la recumandaziun variescha tenor la gruppa da populaziun.
++
media
La vaccinaziun vegn recumandada era a tut las persunas che n’èn anc betg vaccinadas encunter Covid-19.
En praticas da medis/medias da chasa, apotecas ed ospitals. Qua chattais Vus ina survista actuala dals centers da vaccinaziun.
Prendai per plaschair cun Vus al termin da vaccinaziun:
Gea. Qua chattais Vus ina survista actuala dals centers da vaccinaziun en il chantun Grischun.
Gea. Qua chattais Vus ina survista actuala dals centers da vaccinaziun en il chantun Grischun.
Ina vaccinaziun encunter Covid-19 recumandada è gratuita.
As drizzai per plaschair al center da vaccinaziun correspundent.
Ils effects secundars documentads il pli savens en ils studis d'admissiun èn cumparegliabels cun ils effects che sa mussan suenter ina vaccinaziun cunter la grippa. Suenter la segunda dosa pon quests effects secundars dentant esser pli ferms.
A tgi che survegn sintoms pli ferms u nunusitads suenter ina vaccinaziun vegni recumandà da contactar il center da vaccinaziun, l'ospital, la media u il medi ubain l'apotecra u l'apotecher.
Na, i n'exista nagina obligaziun da vaccinaziun. Mintga persuna duai decider sezza, sch'ella vul sa laschar vaccinar.
La vaccinaziun è era recumandada, sche Vus essas guarì. Nus As recumandain la vaccinaziun per che Vus sajas protegì meglier ed a lunga vista. Ina vaccinaziun è recumandada a partir da 4 mais suenter la malsogna.
La vaccinaziun As protegia d’in grev decurs da Covid-19.
Gea. Nus As recumandain la vaccinaziun Covid-19 avant u durant la gravidanza. Perquai che grevs decurs da l’infecziun cun Covid-19 èn bler pli frequents tar dunnas en speranza che tar persunas da la medema vegliadetgna che n’èn betg en speranza. Plinavant è il ristg d’ina naschientscha prematura cleramain pli aut, sche Vus As infectais cun il coronavirus durant la gravidanza. La vaccinaziun avant u durant la gravidanza protegia Vus e l’uffant betg anc naschì.
Planisais Vus da vegnir en speranza? Alura As laschai vaccinar uschè spert sco pussaivel.
Essas Vus gia en speranza e n’avais anc survegnì nagina vaccinaziun avant la gravidanza?
Alura As recumandain nus la vaccinaziun a partir da l’emna 12 da la gravidanza (q.v.d. a partir dal segund terz da la gravidanza). Ideala è la vaccinaziun en il segund u en il terz terz da la gravidanza, cunquai ch’ils emprims trais mais èn la fasa la pli sensibla per il svilup fetal dals organs.
Sche Vus essas en speranza u planisais ina gravidanza ed avais dumondas pertutgant la vaccinaziun, consultai Vossa media/Voss medi u Vossa spendrera.
Lavurantas e lavurants da l’exteriur cun permissiun da dimora che vala main ditg che 3 mais (p.ex. stagiunaris) pon s’annunziar en il chantun Grischun per la vaccinaziun da corona. Per quai s’annunzian els sur la pagina-web www.gr.ch/impfen.
Lavurantas e lavurants da l’exteriur basegnan in numer d’assicuranza valaivel d’ina cassa da malsauns svizra u ina confermaziun (permissiun da dimora da la vischnanca u contract da lavur).
Per persunas sut 16 onns na vegn recumandada nagina vaccinaziun da rinfrestgament l’atun 2022, cun quai ch’il ristg per ina greva malsogna da Covid-19 è fitg bass tar giuvenils ed uffants. La pli gronda part dad uffants a partir da 5 onns e da giuvenils han gia anticorpuls encunter il coronavirus sin basa d’ina anteriura infecziun u vaccinaziun.
Vaccinaziun: Uschia ans protegin nus (UFSP)
Ulteriuras infurmaziuns davart la vaccinaziun (Uffizi federal da sanadad
publica)
Infoline vaccinaziun cunter COVID-19 (Uffizi federal da sanadad publica): +41 58 463 00 00 (mintga di da las 08.00 fin las 18.00)